El nivell de cobertura defineix les prestacions sanitàries públiques a les quals tenen dret totes les persones que resideixen a Catalunya.
L'assigna el CatSalut a cada persona, en funció de la seva situació (assegurats o beneficiaris de l'Institut Nacional de la Seguretat Social –INSS–, afiliació a una mutualitat pública determinada, contracte de treball a institucions i organismes europeus, impossibilitat d'accés a cap sistema de protecció sanitària pública, etc.).
Hi ha sis nivells diferents de cobertura sanitària, que s'incorporen a la targeta sanitària individual amb els literals específics següents: Programes interès sanitari Departament de Salut, Cobertura sanitària general, Cobertura sanitària general excepte farmàcia, Accés CatSalut segon nivell, Cobertura conveni especial Reial decret 576/2013, Cobertura sanitària PMO i Cobertura sanitària EMBL.
La majoria de la població resident disposa de la cobertura sanitària general, que assegura l'accés a totes les prestacions de la cartera comuna de serveis d'atenció a la salut
A la resta de persones empadronades a Catalunya se'ls aplica, per defecte, el nivell de cobertura mínim, que és el Programa d'interès sanitari Departament de Salut, el qual garanteix l'accés a les prestacions vinculades a la salut pública, com ara l'atenció a les drogodependències, el control de les malalties transmissibles (VIH, la tuberculosi, hepatitis, etc.), el seguiment de l'embaràs o la vacunació dels infants (excepte en els casos que hi hagi un organisme públic encarregat de prestar assistència sanitària).
La resta de nivells de cobertura s'assignen a col·lectius més específics.
L' Institut Nacional de la Seguretat Social (INSS) és l'organisme que reconeix i acredita el dret a l'assistència sanitària a l'Estat espanyol, amb càrrec a fons públics, a través del Sistema Nacional de Salut.
La condició d'assegurat o assegurada s'atorga, principalment, a les persones que treballen i estan afiliades a la Seguretat Social en situació d'alta i a les que reben alguna pensió o prestació periòdica també de la Seguretat Social, com l'atur.
Les persones assegurades poden tenir com a beneficiàries, entre d'altres, els seus cònjuges o parelles de fet, els seus fills i filles, i els seus germans o germanes.
El CatSalut assigna a aquestes persones el nivell de Cobertura sanitària general, que assegura l'accés a totes les prestacions del sistema sanitari públic.
Reial decret 1192/2012, de 3 d'agost
A banda de l'INSS, hi ha altres mutualitats públiques:
Les persones afiliades a aquestes entitats, ja sigui com a treballadores o com a pensionistes, disposen de dos nivells de cobertura específics.
L'assignació d'un o altre depèn de si han triat rebre l'atenció sanitària en centres de la xarxa pública o en centres privats:
Amb l'entrada en vigor del Reial Decret Llei 7/2018, les persones estrangeres no registrades ni autoritzades a residir a Espanya també tenen dret a la protecció de la salut i a l'atenció sanitària sempre i quan acreditin més de tres mesos d'empadronament en algun municipi de l'Estat.
A l'assistència sanitària a càrrec de fons públics també hi tenen accés les persones estrangeres que es trobin en algunes de les situacions especials que reconeix el Reial Decret 1192/2012, de 3 d'agost:
Les persones estrangeres empadronades a qualsevol municipi de Catalunya des de fa menys de tres mesos i que no es troben en cap de les situacions indicades anteriorment, tinguin o no autorització per residir a Espanya, poden demanar la cobertura Accés CatSalut segon nivell.
Per fer-ho, han de complir alguns requisits i presentar una sol·licitud específica al centre d'atenció primària (CAP) que els correspongui per domicili.
Les prestacions sanitàries que inclou aquest nivell de cobertura només són possibles en l'àmbit de la Comunitat Autònoma de Catalunya.
El CatSalut disposa de convenis de col·laboració per garantir l'assistència sanitària a les persones i els seus beneficiaris que resideixen a Catalunya i treballen en institucions i organismes europeus:
Les persones que no tenen la condició d'assegurades o beneficiàries del Sistema Nacional de Salut i que no tenen accés a cap sistema de protecció sanitària pública, ja sigui per aplicació de normativa nacional, reglaments comunitaris o convenis bilaterals, tenen garantida l'atenció sanitària mitjançant la formalització d'un conveni especial.
Aquest conveni, previst al Reial decret 576/2013, de 26 de juliol, comporta el pagament d'una quota mensual, l'import de la qual varia en funció de l'edat de la persona i oscil·la entre els 60 € i els 157 €.
Les persones interessades a subscriure's al conveni han de sol·licitar-ho expressament a les unitats d'atenció al ciutadà de les regions sanitàries i acreditar tant la residència efectiva a l'Estat espanyol durant un període continuat mínim d'un any, com l'empadronament en qualsevol municipi de Catalunya.
El CatSalut, una vegada resolgui la sol·licitud, els enviarà un document acreditatiu que els permetrà l'accés a aquests serveis a tot el territori de l'Estat espanyol.